# Projekts

LATVIJAS REPUBLIKAS MINISTRU KABINETS

2014.gada Rīkojums Nr.

Rīgā (prot. Nr. .§)

**Par valsts galvenā autoceļa projekta „E67/A7 Ķekavas apvedceļš”**

**publiskās un privātās partnerības iepirkuma procedūras uzsākšanu**

1. Pamatojoties uz Latvijas Nacionālās attīstības plāna 2014.–2020.gadam rīcības virziena „Pakalpojumu pieejamība līdzvērtīgāku darba iespēju un dzīves apstākļu radīšanai” mērķa sasniegšanai noteikto uzdevumu – nodrošināt nozīmīgāko transporta koridoru infrastruktūras attīstību, Transporta attīstības pamatnostādnēs 2014.–2020.gadam iekļauto pasākumu 1.2.1. TEN-T tīklā esošo autoceļu atjaunošana un attīstība un Publiskās un privātās partnerības likuma 16.panta otro daļu, Ministru kabinetā likumprojekta par vidēja termiņa budžeta ietvaru 2015.-2017.gadam un 2015.gada valsts budžeta likumprojekta sagatavošanas procesā pēc visu ministriju jauno politikas iniciatīvu pieprasījumu izskatīšanas, ja Satiksmes ministrijas publiskās un privātās partnerības valsts galvenā autoceļa projektam „E67/A7 Ķekavas apvedceļš”, kā jaunās politikas iniciatīvai, 2015.-2017.gadā tiks piešķirts finansējums no valsts budžeta (zemju iegādei un administratīvo izmaksu segšanai) un atbalstītas valsts budžeta ilgtermiņa saistības sakarā ar projekta īstenošanu līdz tā pabeigšanai turpmākajos gados, uzsākt publiskās un privātās partnerības iepirkuma procedūras veikšanu projekta īstenošanai, izvēloties partnerības iepirkuma procedūru.

2. Noteikt, ka publiskā partnera pārstāvis ir Satiksmes ministrija, kas veic publisko iepirkumu un normatīvajos aktos noteiktajā kārtībā slēdz partnerības iepirkuma līgumu ar privāto partneri. Šī līguma darbības laikā Satiksmes ministrija ir tiesīga savas publiskā partnera pārstāvja tiesības un pienākumus deleģēt valsts akciju sabiedrībai „Latvijas Valsts ceļi” likuma „Par autoceļiem” 7.panta trešajā daļā noteiktā deleģējuma ietvaros.

3. Noteikt, ka partnerības iepirkuma līguma termiņš ir 23 gadi no tā noslēgšanas dienas, kas ietver projektēšanas un būvniecības darbiem – 3 gadus un apsaimniekošanai – 20 gadus.

4. Noteikt, ka privātajam partnerim tiek nodotas projekta īstenošanai nepieciešamās zemes kā publiskā partnera resursi partnerības iepirkuma līguma darbības laikā.

5. Projekta īstenošanas partnerības iepirkuma līgumā iekļaut nosacījumus, kas dažādu ārējo faktoru ietekmē ļautu saglabāt finanšu un ekonomiskajā aprēķinā noteikto projekta ieguldījumam atbilstošo vērtību, tādējādi nepārsniedzot finanšu un ekonomiskajā aprēķinā informatīvi aprēķinātā projekta īstenošanas kopējo izmaksu ietekmi uz valsts budžetu.

6. Projekta īstenošanas partnerības iepirkuma līgumā saglabāt finanšu un ekonomiskajā aprēķinā noteikto būvniecības, pieejamības un pieprasījuma risku pārdali, kā arī nodrošināt, ka līgumā ir ietverts detalizēts risku vadības mehānisms:

6.1. nav paredzēti sistemātiski publiskā partnera maksājumi, kas segtu privātā partnera papildu izdevumus, neatkarīgi no to pamatojuma;

6.2. paredzēt pakalpojuma (būvdarbu veikšanas un inženierbūves turpmākās uzturēšanas) kvalitātes kontroles mehānismu un iespējamās soda sankcijas, tajā skaitā līgumsodus, ja nav izpildīti paredzētie pakalpojuma kvalitātes un kvantitātes standarti.

7. Projekta īstenošanas ietvaros paredzēt juridisko struktūru, atbilstoši kurai nepieciešamības gadījumā (līguma darbības beigās vai pirms līguma darbības beigām, ja privātais partneris izbeidz partnerības iepirkuma līgumā noteikto pienākumu veikšanu) publiskajam partnerim ir tiesības pārņemt projekta ietvaros radītos aktīvus par ne vairāk kā aktīvu konkrētā brīža ekonomisko vērtību.

8. Partnerības iepirkuma līgumā paredzēt darbības, kas pēc partnerības iepirkuma līguma termiņa beigām sniedz publiskajam partnerim iespēju nodrošināt projekta ietvaros izveidoto aktīvu izmantošanas nepārtrauktību.

9. Projekta īstenošanas ietvaros Satiksmes ministrijai veikt projektam nepieciešamo zemju iegādi par kopējo summu 13,8 miljoni *euro*.

10. Projekta īstenošanas ietvaros atbalstīt Satiksmes ministrijai papildus finansējumu administratīvo izmaksu segšanai partnerības iepirkuma dokumentācijas sagatavošanai par kopējo summu 726 000 *euro* (t. sk., 600 000 *euro* bez PVN un 126 000 *euro* PVN)

11. Projekta īstenošanai plānoto partnerības iepirkuma līguma līgumcenu noteikt 159 666 240 *euro* apmērā bez PVN.

Ministru prezidente L.Straujuma

Satiksmes ministrs A.Matīss

Iesniedzējs: Satiksmes ministrs A.Matīss

Vīza: Valsts sekretāra vietā

valsts sekretāra vietniece Dž.Innusa

2014.09.29. 10:51

543

J.Tauriņš, 67036435,

Juris.Taurins@lvceli.lv